Lana Del Rey tar miniferie i Norge
Etter hva VG kjenner til har artisten skjøvet hjemreisen med én dag. Hva 26-åringen skal ta seg til mens hun er på Norge-visitt, er imidlertid ukjent, men årsaken skal være at hun ønsker å oppleve landet.På festivalområdet i ettermiddag bugner det av fans som gleder seg til å se sangerinnen. - Hun er helt rå. Hun har sin egen stil og sin egen måte å synge på. Musikken er sær, men veldig bra. Jeg bare elsker måten hun formidler budskapet sitt på, sier Silje Wikstøl Fidjestøl (18). Lana Del Rey er den artisten hun og venninnegjengen gleder seg mest til å oppleve i kveld. - Jeg har hørt mye på henne. Hun har en særegen stemme og musikk. Hun er fantastisk, sier Andre Breland (18). Lana Del Rey lanserte debutalbumet «Born To Die» i januar i år. Da hadde hun allerede rukket å få hele verdens oppmerksomhet rettet mot seg for singlen «Video Games», som i en rekke medier ble kåret til årets beste låt i 2011. VGs anmelder ga albumet terningkast 5.Hun har også flere ganger blitt koblet til Guns N' Roses' frontfigur Axl Rose. Den enorme suksessen til tross, 26-åringen klarte ikke å innfri da hun sang live på talkshowet «Saturday Night Live» på nyåret. Derimot floppet hun fullstendig og høstet massiv slakt fra musikkpressen. Nettopp det skal være årsaken til at sangerens planlagte USA-turné ble skrinlagt på ubestemt tid.
Lana Del Rey spiller sin første konsert i Norge i kveld. Nå har superstjernen bestemt seg for å ta en ekstra dag i Norge for å oppleve landet.